Snow White pizza
Snow white pizza, μπόλικη παρμεζάνα, λεπτή τραγανή ζύμη και αλλαντικά που την κάνουν ελαφρώς πικάντικη, μια από τις πιο γνωστές πίτσες της πιτσαρίας Crust στου Ψυρρή.
1 κιλό αλεύρι τύπου 00 (ή αλεύρι για όλες τις χρήσεις), 600 ml νερό χλιαρό, 1 φακελάκι ξηρή μαγιά (7-9 γρ.), 25 γρ. αλάτι, 30 ml ελαιόλαδο, 250 γρ. μοτσαρέλα φρέσκια, στραγγισμένη, σε λεπτές στρογγυλές φέτες, 70 γρ. πανσέτα καπνιστή ή μπέικον + 70 γρ. προσούτο cotto ή ζαμπόν, αμφότερα κομμένα σε ασύμμετρα κομμάτια, 70 γρ. μανιτάρια φρέσκα, σε φέτες, 30 γρ. φλούδες παρμεζάνας, φρεσκοτριμμένο πιπέρι, 4 κουτ. σούπας κρέμα παρμεζάνας (βλ. παρακάτω), 250 ml κρέμα γάλακτος, 50 γρ. παρμεζάνα, τριμμένη, 1/4 κουτ. γλυκού φρεσκοτριμμένο πιπέρι
Για την Snow White pizza, σε ένα μπολ ανακατεύουμε όλα τα υλικά και ζυμώνουμε μέχρι να έχουμε μια μαλακή, εύπλαστη ζύμη. Τη χωρίζουμε σε τρία ίσα μέρη και τα πλάθουμε κυλώντας τα πάνω σε αλευρωμένη επιφάνεια εργασίας, σε τρεις μπάλες. Τις σκεπάζουμε με μια νοτισμένη πετσέτα και τις αφήνουμε για 1 ώρα, να ξεκουραστούν και να φουσκώσουν.Στο μεταξύ, ετοιμάζουμε την κρέμα παρμεζάνας.Βάζουμε σε κατσαρολάκι την κρέμα γάλακτος και, μόλις αρχίσει να βράζει, χαμηλώνουμε τη φωτιά και προσθέτουμε την παρμεζάνα. Ανακατεύουμε συνεχώς, έως ότου ομογενοποιηθεί το μείγμα και λιώσει η παρμεζάνα. Προσθέτουμε το πιπέρι, ανακατεύουμε και αφήνουμε στην άκρη για να κρυώσει. Όταν τα ζυμαράκια φουσκώσουν, τυλίγουμε τα δύο από τα τρία με μεμβράνη και τα βάζουμε στην κατάψυξη για επόμενη χρήση.Προθερμαίνουμε τον φούρνο στους 230°C στη λειτουργία του αέρα.Σε αλευρωμένη επιφάνεια πιέζουμε το τρίτο ζυμαράκι με τα δάχτυλα ώστε να το κάνουμε επίπεδο.Με τον πλάστη, με απλές κινήσεις πάνω κάτω χωρίς να βγει από το περιθώριο του ζυμαριού, και περιστρέφοντας το, ανοίγουμε τη ζύμη σε δίσκο, στη διάσταση ενός ταψιού περίπου 36 εκ. Παίρνουμε το ταψί που θα χρησιμοποιήσουμε και το γυρίζουμε ανάποδα με τον πάτο του προς τα πάνω. Το λαδώνουμε ελαφρώς με πινέλο και πασπαλίζουμε με λίγο αλεύρι.Μεταφέρουμε τη ζύμη που ανοίξαμε πάνω στο ταψί.Απλώνουμε πάνω της τις 4 κουταλιές κρέμα παρμεζάνας. Αραδιάζουμε τις φέτες μοτσαρέλας, την πανσέτα, τα μανιτάρια και το προσούτο. Βάζουμε το ταψί στο χαμηλότερο ράφι του φούρνου και ψήνουμε για 7-10 λεπτά ή μέχρι να λιώσουν τα τυριά και η ζύμη να ροδοκοκκινίσει και να ψηθεί από κάτω.Βγάζουμε από τον φούρνο, κόβουμε σε κομμάτια, πασπαλίζουμε με τις φλούδες παρμεζάνας και πιπέρι φρεσκοτριμμένο και σερβίρουμε.
Αλεύρι (ζύμες),Αλλαντικά,Τυρί